BG
C 193/34
Официален вестник на Европейския съюз
12.5.2022 г.
Първоначалната разпоредба се допълва, за да се уточни, че става въпрос за млечните агнета, освен това се добавя съответната част за т. нар. агнета за клане.
Забраната за използване на антибиотици се запазва за млечните агнета, но се разрешава за т. нар. агнета за клане в зависимост от установените заболявания и само по предписание от ветеринарен лекар, като се спазват нормативно установените срокове, свързани с използването на продуктите, и същевременно се налага минимален срок от 7 дни от края на лечението до клането, ако лечението не изисква карентен срок от 7 дни.
Разрешава се лечение на т. нар. агнета за клане, тъй като тези животни са по-възрастни, поради което потенциално са изложени в по-голяма степен на заболявания, изискващи прибягване до такова лечение.
Това изменение на продуктовата спецификация не засяга единния документ.
В глава:
5.2.
Събиране на агнетата (преди това „Напускане на стопанството и транспортиране“)
Заличава се следният параграф: „Агнетата могат да се продават при живо тегло от минимум 9 kg до максимум 16 kg.
Тогава животното може да бъде изпратено в събирателния пункт.
Транспортирането се извършва при условията, определени в стандарт AFNOR NF V 00-051.
Трябва да се спазват стандартите за запълване на капацитета на превозните средства, за да се избегне струпване и претоварване.“.
В първата част информацията се отнася само за млечните агнета, освен това живото тегло се заличава, като се запазва кланичното тегло в следващата част относно клането.
По-нататък останалите елементи от този параграф се припокриват с общата нормативна уредба, поради което се заличават.
Добавя се следният параграф: „С животните се борави внимателно по време на отглеждането, и по-специално по време на сортирането с оглед напускане на стопанството, за да се избегнат във възможно най-голяма степен източниците на стрес.
Забранява се животните да се хващат за вълната.
Забранява се даването на упойващи вещества на животните преди транспортиране. “.
Този параграф дава възможност да се регулират условията за боравене с животните по време на операциите по събиране и транспортиране.
Заличава се следната разпоредба: „При получаване в събирателния пункт се извършва подбор.
Разделят се животните, които не отговарят на изискванията за ЗГУ (които имат цветен знак на гърба и са идентифицирани в известието за доставка), от животните със ЗГУ.
Техническото лице отстранява от партидата със ЗГУ тези, които са твърде слаби (в случай на съмнение се извършва палпация на лумбалната област, ако се опипват апофизите по гръбначния стълб, агнето се преокачествява в по-нисък клас), които имат физически дефекти (куцат...).
Опипват се ребрата на агнетата, за да се провери наличието на мускулатура, и се оценява визуално мастното покритие на животните.
Обикновено тази операция се извършва винаги от едно и също техническо лице.
Неговият опит, знания и умения му позволяват бързо да прецени дали агнето отговаря на изискванията за ЗГУ.
След това партидите с агнета, които могат да бъдат одобрени за ЗГУ, се групират на партиди.
Когато събраните количества намалеят или пратките са по-големи, групираните в събирателния пункт агнета могат да се изпратят в разпределителен център, където се сортират, преди да бъдат изпратени в кланицата.“, като се заменя със следния текст: „Когато събраните количества са малки, агнетата могат да бъдат групирани на първо време в събирателен пункт.
Този етап се състои единствено в това малките партиди агнета да бъдат разтоварени на определено място, за да се събере по-голяма партида, която да се изпрати в разпределителния център или направо в кланицата.
Става въпрос за обединяване на транспорта.
В събирателния пункт не се разрешава никакво хранене.
В случай на преминаване през разпределителен център животните, които не отговарят на изискванията за ЗГУ (които имат цветен знак на гърба и са идентифицирани в известието за доставка), се разделят от животните, които могат да бъдат със ЗГУ.
Тези, които са твърде слаби и/или имат физически дефекти (куцат...), се отстраняват от партидата със ЗГУ.
Условията за хранене, подслоняване и здраве в разпределителния център са същите както в стопанството.“